《和程之才正辅感遇》
宋代·冯山

天理贵自然，枉直各有病。人情随所得，是非本无定。

此身寄轩冕，心与万物竞。低回就衔策，跳踼落机阱。

巧求固为累，矫枉亦过正。持之有原本，出处一以静。

所守以吾道，所安以吾命。不骤穷马力，不决暴虎性。

富贵偶而已，勿使忧喜并。感遇难我知，无言为心听。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。